**ОТЧЕТ**

**за извършена дейност по**

**Наредба №2 от 27 март 2019г. за медицинските и други услуги по чл.82, ал.1а и 3 от Закона за здравето и за реда и условията за тяхното одобряване, ползване и заплащане, за одобряване, ползване и заплащане на услугите от Наредбата от лица над 18-годишна възраст,**

**за периода 01.01.2020 г. – 31.03.2020 г.**

За периода от 01.01.2020 г. до 31.03.2020 г. в НЗОК са постъпили 14 заявления за заплащане на медицински и други услуги по чл. 82, ал. 1а и 3 от Закона за здравето на български граждани над 18 години:

|  |  |  |  |  |  |
| --- | --- | --- | --- | --- | --- |
| Период | Брой подадени заявления | заповеди за разрешение на лечение в чужбина/в т.ч. с участието на чуждестранен специалист в България | заповеди за одобряване на медицинските услуги по Наредба № 2 и насочени към комисия за издаване на формуляри S2 | заповеди за отказ | Заповеди за прекратяване |
| Заявления, постъпили в НЗОК за периода 01.01.-31.03.2020 г. | **14** | **4** | **2** | **1** | **6** |

Всички постъпили заявления са разгледани на заседания от специализираната комисията по чл.13, ал.1 от Наредба №2 и са изготвени 17 бр. протоколи. От общия брой заявления за одобряване на заплащане на лечение в България и чужбина 35.7 % са за трансплантации, както следва:

* За трансплантация на бъбрек- 1;
* За трансплантация на черен дроб – 2;
* За трансплантация на тънки черва – 1;
* За трансплантация на костен мозък – 1.

По четири заявления (две за лечение в чужбина и две за лечение в България с участието на чуждестранен медицински специалист) са изготвени проекти и издадени заповеди за одобряване заплащането на услуги - 2 броя за бъбречна трансплантация в чужбина и 2 броя за хирургична тромбемболектомия с участието на чуждестранен медицински специалист в България. Издадени са 2 бр. формуляр S2 от Комисията за разглеждане на искания за издаване на разрешение за получаване на лечение за сметка на НЗОК на територията на друга държава членка на ЕС, след издаване на заповед за лечение - за бъбречна трансплантация.

По шест заявления са изготвени проекти и издадени заповеди за прекратяване - по четири от тях поради изтичане на нормативно определения срок за отстраняване на неясноти и непълноти в приложените документи и по две от тях след получена молба за прекратяване от страна на заявителя.

По едно заявление е издадена заповед за отказ, поради липсата на определените предпоставки за заплащане на услуги при условията и по реда на Наредбата.

**Разходи за организационно и финансово подпомагане на лечението на граждани над 18-годишна възраст**

За периода 01.01.2020 г. – 31.03.2020 г. НЗОК е извършила разходи за лечение на 2 граждани в общ размер на 42 050,35 лева.

Към 31.03.2020 година общия размер на разходите по чл. 7 и чл. 8 от Наредба 2/27.03.2019 г. НЗОК е в размер на 3 665 322,47 лева, отразени по §§ 42-19 „други текущи трансфери за домакинствата“ и 5 671,91 лв., отразени по §§ 10-20 „разходи за външни услуги“ от Единната бюджетна класификация.